Gestapas

Gestapas ( < Ge(heime) Sta(ats)po(lizei) – ‘slaptoji valstybės policija’) – nacistinės Vokietijos slaptoji policija, vad. „politinė policija“, pavaldi vidaus reikalų ministerijai. Veikė 1933–1945 m. Buvo sudaryta iš 5 skyrių.

Vokietijoje atėjus į valdžią naciams, reikėjo organizacijos, kuri slapta sektų, gaudytų ir naikintų Hitlerio priešus. 1933 m. balandžio 26 d. tokią organizaciją įkūrė Hermanas Gėringas (Hermann Göring), kartu su Rudolfu Dylsu (Rudolf Diels), Prūsijos policijos vadu. 1934 m. Gėringas perdavė gestapo kontrolę į SS rankas.

Antrojo pasaulinio karo metu gestapo organizacija pritraukė daugiau kaip 40 000 narių, o ryšininkų, agentų ir informatorių buvo apie 160 000. Vermachtui nukariavus kurią nors šalį, gestapininkai, vilkėdami civilius drabužius arba SS uniformas, naikino užgrobtos šalies komunistus, žydus, partizanus ir kt.

1946 m. Niurnbergo teisme gestapas buvo pripažintas nusikalstama organizacija.

Vokietijos specialiosios tarnybos
Trečiasis reichas
Vokietijos policija